Je Jehans de Chaffoy, chevaliers, filz çay en arriers mons. Gui, de ce meisme leu, fais savoir à touz... que com très noble bers mes très chiers sires messires Jehans de Chalon, sires d’Arlay, m’ait doné X livres de rente, [à] moi et mes hoir permaignablemant, à recevoir en sa rente dou pois de Salins, le jour de l’assumption Nostre Dame, ou mois d’aost, et m’ait doné un chevaul du pris de quarante livres de tournois, lesquex j’ai receu de luy, je ces choses hay receu doudit mon très chier signour en la forme et en la meniere ci dessoz escripte: c’est assavoir que je et mi hoir devons tenir ledit chevaul et hernois pour servir ledit mon chier signour, quant mestier an aura, contre toutes genz, [lui] et ses hoirs; et diz livres de rente j’ai pour tenir ledit cheval et ledit hernois et pour acheter mes robes pour moi vestir. Et se estoit que lidiz chevaux fut perduz ou servise mondit signour ou de ses hoirs, il le me doit rendre ou à mes hoirs tantque à la valour desdites quarante livres. Et hai repris doudit mon chier signour cent soudées de terre, c’est assavoir le pré de la Quengerienne, liquex siet riere Chaffoy et Bannes; [l]esqueles cent soudées de terres, auvec les dix livres dessusdites, lidiz messires Jeham ou sui hoir poent assigner et prendre et tenir, sa ceu estoit, laquel chose ne soit, deffaillissent à tenir ledit chevaul et ledit hernois; et quant aucuns hoirs venroit qui porroit ledit chevaul tenir em piés pour faire le servise, lidiz messires Jehans li doit rendre lesdites cent soudées de terre et les dix livres de rente, ensi come il est dessus devisez. Et ce je promet, par mon soiremant doné sus saint ewangile, tenir et garder em bone foy, pour moy et pour mes hoirs. En tesmoignaige de ces choses, j’ai requis le chapitre de Saint-Anathoile de Salins que il metent lour seaux en ces lettres auvec le mien seal, en tesmoignaige de verité. Faites et données l’am Nostre Signour corrant par mil CC octante et nuef, ou mois de decembre.